Vred digter ankede på stedet voldsdommen til landsretten og beskyldte byretten for at være fyldt med landsbytosser

EKSTRA BLADET (Retten i Aarhus): Den 19-årige provo-digter Yahya Hassan er blevet dømt skyldig i at have slået en ung mand i det indre Aarhus under en bytur med sin kæreste og kærestens veninde natten til 15. februar i fjor.

Straffen lyder på betinget fængsel i fire måneder med to års prøvetid, hvor han ikke må begå noget strafbart. Gør han det, bliver straffen udløst.

Yahya Hassan ankede på stedet dommen til landsretten. Han vil frifindes.

Se også: PET-folk: Yahya Hassan blev truet og nedværdiget

Langede ud efter dommer

Dansk-palæstinenseren, som ellers havde optrådt roligt og afbalanceret hele dagen, virkede mildt sagt vred, da han forlod byretten:

- Sagen er anket til frifindelse, og som det har været tilfældet i dag, så kan byretten være fyldt med landsbytosser. Vi har med en dommer at gøre, som ikke engang har styr på paragrafferne. Så sagen er altså anket til frifindelse, og indtil videre er der ikke draget nogen som helst konklusioner, nærmest messede digteren til Ekstra Bladet, som var han i gang med en af sine berømte digtoplæsninger.

Den vrede unge mand nægtede at uddybe sin kritik af dommer Grith Rosleff, men vendte ryggen til Ekstra Bladet og den øvrige presse på stedet og marcherede væk med en hastighed, så de to PET-livvagter måtte småløbe efter ham.

Dommeren begrundede i retten bl.a. strafudmålingen med, at den tiltalte havde en række tidligere domme for berigelseskriminalitet i bagagen. De var en skærpende omstændighed.

Se også: Yahya slog mig to gange i ansigtet

Jeg agter at forsvare mig

Før den ventende og måbende presseskare kun kunne se Yahya Hassans vippende hestehale hoppe op og ned på digterens mørkeblå blazer, da han målrettet forlod det, der skulle have været et interview, lød hans enetale endvidere således:

- Jeg har altid kæmpet på modstanderens præmisser - om det er MF'ere (medlemmer af Folketinget, red.), DF'ere, HA'ere, AK'ere, islamister, kommunister eller gemene galninge. Jamen, hvis I vil diskutere, så vil jeg diskutere. Hvis I vil være saglige, så vil jeg være saglig. Hvis I vil være barnlige, så vil jeg være barnlig. Jeg er hverken Kurt Westergaard eller Lars Hedegaard. Hvis I agter at skade mig, så agter jeg at forsvare mig.

Voldsepisoden, som den unge provokatør nu er dømt for, fandt sted, da Yahya Hassan, kæresten og kærestens veninde klokken cirka to om natten 15. februar sidste år opsøgte spisestedet Ali Baba i det centrale Aarhus.

Se også: Yahya Hassan tiltalt for vold: Jeg blev kaldt svin og hund

Se også: Dømt for sex med Yahya: Nu taler hun ud på facebook

Provodigterens mange bataljer 18. april 2015 - overfald på natklub: En festlig aften med venner på kendis-klubben Sunday i København endte ifølge Yahya Hassan med overfald. - Jeg står og snakker med en kvinde, da en person pludselig hiver mig hårdt i hestehalen bagfra, jeg vender mig mod vedkommende og tager en arm ud foran mig for at holde ham på afstand, da en anden person giver mig en knytnæve i ansigtet, skriver Yahya selv om situationen. 19. juni 2014 – Ballade ved ny stormoské Det er ikke nogen hemmelighed, at digteren ikke er vellidt i muslimske kredse. Ikke desto mindre valgte han at troppe op ved indvielsen af en ny stormoské i København. PET og politiet måtte eskorterede ham væk fra stedet, før der opstod ballade, de ikke kunne kontrollere. 'Moskéen er jo ikke åben for alle. Der sidder 20 idioter og bestemmer alt for alle muslimer', sagde Hassan til TV2. 6. juni 2014 – Jagtet med kniv i Ramallah Den danske digter, der har palæstinensisk baggrund, er til forfatterfestival i Ramallah, Palæstina. PET er ikke med ham, og under besøget bliver han passet op af en bilfuld palæstinensere. Den ene slår ud og råber 'vantro' efter ham. Hassan formår at flygte, men under flugten ser han, at manden i nogen tid jagter ham med en kniv. Februar 2014 – Vold i Aarhus Hassan tildeler, ifølge sigtelsen, en somalisk mand to slog i ansigtet, hvilket medfører et blåt øje og en brækket kindtand. PET må gribe ind, og nu er digteren dømt for vold. 1. december 2013 – Skred fra Deadline Den populære digter har flere gange optrådt i Deadline på DR2, men 1. december viste han sig ingenlunde fra sin høfligste side. Hassan var i en ophidset debat med en kvinde fra Vollsmose, men da værten Adam Holm skulle til at runde af, tog Hassan sine ting og gik. 26. november 2013 – Digtoplæsning ved Vollsmose 200 betjente, bombehunde, flyveforbud, betonbarrierer og lokaleskift. Himmel og jord blev nærmest sat i bevægelse, for at Hassan kunne læse sine digte op i sikkerhed i Odense-ghettoen Vollsmose. Det hele forløb dog roligt, og kun én person blev anholdt. 18. november 2013 – Slået ned på Hovedbanegården En tidligere terrordømt mand ved navn Isaac Meyer overfalder Hassan foran Københavns Hovedbanegård. Aarhusianeren tildeles flere knytnæveslag i ansigtet og på kroppen. Meyer bliver idømt fem måneders fængsel, men Hassan er ikke særligt meddelsom under retsforløbet. 'I kan gøre med gerningsmanden, hvad I vil. Jeg er ikke bange for at tage et slagsmål', udtaler han i retten. Som følge af sagen og en generel trusselsvurdering sætter PET livvagter til at følge ham døgnet rundt.